Sentrum vir plaaslike regering - AfriForum
Dit is alombekend dat Suid-Afrika in sowel 'n munisipale as regeringskrisis verkeer. Vir die afgelope paar jaar ontvang minder as 10% van die land se munisipaliteite 'n skoon oudit. Munisipale verval het uiteraard 'n vernietigende uitwerking op gemeenskappe se lewenspeil en plaaslike ekonomieë.
Weens die aard en spesialiteit van die werk wat deur AfriForum Gemeenskapsake (GMS) verrig word, is dit nodig dat die afdeling ook deur 'n meer gespesialiseerde navorsingsvermoë ondersteun word.
Die Sentrum vir Plaaslike Regering is 'n navorsingsinstelling wat vele aspekte van plaaslike bestuur sal ondersoek. Dit sal binne die gemeenskapsake-afdeling gesetel wees en uiteraard nou met dié afdeling saamwerk om teorie en praktyk by mekaar uit te bring. Die oorhoofse idee is om plaaslike regerings se benarde toestand in die land uit te lig en dit gelyktydig met idees en oplossings "te laat praat".
Soos die naam aandui, sal algemene munisipale sake en navorsing beslis ook aan die bod kom. Die sentrum sal daarna streef om nie net die voorste ontledingsbron oor munisipale aangeleenthede te wees nie, maar ook om relevante navorsingsuitsette van goeie gehalte te produseer. Voorts sal dit as waghond optree – veral ten opsigte van munisipale verval en korrupsie.